ΓΡΑΠΤΗ ΕΡΩΤΗΣΗ E-3398/97 υποβολή: Amedeo Amadeo (NI) προς το Συμβούλιο (28 Οκτωβρίου 1997)

Θέμα: Δικαιώματα του ανθρώπου στην Αλγερία

Το αίμα εξακολουθεί να ρέει στην Αλγερία. Περισσότερα από 60 άτομα δολοφονήθηκαν από ένοπλες ομάδες μεταξύ Κυριακής 28.9 και Δευτέρας 29.9.1997, στην περιοχή Blide, 50 χιλιόμετρα από το Αλγέρι, στο δυτικό τμήμα της χώρας και σε δύο συνοικίες της δυτικής πλευράς του Αλγερίου. Οι μαρτυρίες των τοπικών εφημερίδων είναι τρομακτικές 7 π.χ. η ημερήσια εφημερίδα «Libertΰ» αναφέρει, μεταξύ άλλων: «το κεφάλι ενός παιδιού βρέθηκε στη στέγη σπιτιού».

Όμως, μία από τις μείζονες κατακτήσεις της διεθνούς Κοινότητας είναι η συνειδητοποίηση ότι τα ανθρώπινα δικαιώματα δεν γνωρίζουν σύνορα. Και όταν συμβαίνουν σοβαρές παραβιάσεις των δικαιωμάτων των πολιτών και η κατάσταση έχει γίνει τόσο κρίσιμη όσο στην Αλγερία, δεν είναι δυνατόν να γίνεται λόγος για «εσωτερική κατάσταση».

Τονίζοντας λοιπόν τη σαφή ευθύνη της διεθνούς Κοινότητας, ερωτάται το Συμβούλιο αν θεωρεί σκόπιμο και επιβεβλημένο να αρχίσει διάλογο με την αλγερινή κυβέρνηση, ώστε να τεθεί τέλος στις δολοφονίες πολιτών στην Αλγερία.

Απάντηση (9 Μαρτίου 1998)

Κατά τη σύνοδό του της 26ης Ιανουαρίου 1998, το Συμβούλιο εξέφρασε την ικανοποίησή του για την επίσκεψη της Υπουργικής Τρόικας στο Αλγέρι στις 19 και 20 Ιανουαρίου 1998. Η επίσκεψη αυτή επέτρεψε να εκφρασθεί στην πράξη η βαθύτατη ανησυχία της Ευρωπαϊκής 'Ενωσης για την κατάσταση που επικρατεί στην Αλγερία, η ισχυρή συμπάθεια των λαών της Ευρωπαϊκής 'Ενωσης προς τους αλγερινούς γείτονές τους και η ελπίδα ότι το μαρτύριο του αλγερινού λαού θα πρέπει σύντομα να λάβει τέλος. Το Συμβούλιο επανέλαβε ότι καταδικάζει σθεναρά όλες τις τρομοκρατικές ενέργειες και την τυφλή βία.

Το Συμβούλιο επιβεβαίωσε την αποφασιστικότητα της 'Ενωσης να συνεχίσει να ασχολείται με το θέμα. Η επίσκεψη της Τρόικας θα πρέπει να θεωρηθεί ως σημαντικό βήμα στην κατεύθυνση ευρέως διαλόγου με την αλγερινή κυβέρνηση, ο οποίος άρχισε με την ευκαιρία της επίσκεψης του Υπουργού Εξωτερικών κ. Attaf στο Λουξεμβούργο, τον Νοέμβριο. Ο διάλογος αυτός απέκτησε νέα ποιότητα και πλέον επείγοντα χαρακτήρα. Η προώθηση των συζητήσεων για τη Συμφωνία Σύνδεσης Ευρωπαϊκής 'Ενωσης - Αλγερίας θα είναι καίριας σημασίας για την πρόοδο του διαλόγου.

Στα πλαίσια αυτού του ενισχυμένου διεθνούς ενδιαφέροντος και υποστήριξης, το Συμβούλιο ήλπιζε ότι η αλγερινή κυβέρνηση θα ευρισκόταν σε καλύτερη θέση για να αναζητήσει ενεργώς μια λύση στο πρόβλημα της τρομοκρατίας.

Το Συμβούλιο εξέφρασε τη λύπη του για το γεγονός ότι οι προσφορές ανθρωπιστικής βοήθειας δεν έγιναν δεκτές, αλλά αποφάσισε ότι ισχύουν ακόμη για την περίπτωση που οι αλγερινές αρχές θεωρήσουν ότι η παροχή βοήθειας από τους γείτονες της Αλγερίας μπορεί να είναι χρήσιμη.

Το Συμβούλιο κάλεσε την κυβέρνηση της Αλγερίας να επιδείξει μεγαλύτερη διαφάνεια όσον αφορά την επικρατούσα κατάσταση, όπου, ομάδες τρομοκρατών εξακολουθούν να διαπράττουν άνανδρες και κτηνώδεις επιθέσεις εναντίον αθώων αμάχων. Το Συμβούλιο λυπάται διότι οι αρχές της Αλγερίας έκριναν ότι δεν μπορούσαν να επιτρέψουν στους διεθνείς οργανισμούς, τους Μ.Κ.Ο. και τα μέσα ενημερώσεως πλήρη πρόσβαση. Το Συμβούλιο ελπίζει ότι οι αλγερινές αρχές θα μπορέσουν να δεχθούν μια επίσκεψη αντιπροσώπων των Ηνωμένων Εθνών πολύ σύντομα. Το Συμβούλιο εμμένει στην προτροπή του προς τις αλγερινές αρχές να εξετάσουν και πάλι τα ζητήματα αυτά, υπό το φως όχι μόνον του διαβήματος της Ευρωπαϊκής Ένωσης αλλά και της υποστήριξης που διεθνώς προσεφέρθη προς το διάβημα αυτό.

Η ενίσχυση καθολικών δημοκρατικών θεσμών και του ρόλου του δικαστικού σώματος θα συμβάλλουν στην απομόνωση και την εξασθένιση εκείνων που επιζητούν πολιτικές μεταβολές δια της βίας. Με αυτή την προοπτική, το Συμβούλιο δήλωσε ότι τάσσεται υπέρ συχνότερων επαφών μεταξύ αλγερινών και ευρωπαίων βουλευτών. Η προσεχής επίσκεψη των αντιπροσώπων του Ευρωπαϊκού Κοινοβουλίου θα αποτελέσει σημαντικό βήμα προς αυτόν τον στόχο.

Το Συμβούλιο περιμένει με ενδιαφέρον νέα συνάντηση του Υπουργού Εξωτερικών της Αλγερίας και της Προεδρίας, για να συνεχισθεί ευρύς διάλογος. Το Συμβούλιο επιβεβαίωσε ότι η Ένωση και τα κράτη μέλη της είναι πρόθυμα να συζητήσουν στα πλαίσια του διαλόγου αυτού, όλες τις ανησυχίες και τις προτάσεις που θα θελήσουν οι αλγερινές αρχές να θέσουν επί τάπητος, περιλαμβανομένης της καταπολέμησης της τρομοκρατίας.